stanford-oval/wikipedia huggingface dataset:
פרידריך קורט פידלר

| --- | --- |

 לידה:  8 במרץ 1894 אייכבוש, הרפובליקה הפדרלית של גרמניה 
 פטירה:  11 בנובמבר 1950 (בגיל 56) דרזדן, גרמניה המזרחית 
 תחום יצירה:  עיצוב גרפי 
 
פרידריך קורט פידלר (בגרמנית: Friedrich Kurt Fiedler;‏ 8 במרץ 1894 – 11 בנובמבר 1950) היה מעצב גרפי גרמני ופוליטיקאי מטעם המפלגה הסוציאל-דמוקרטית. במהלך הרפובליקה של ויימאר הוא התפרסם בעיצוב הכרזות שלו, איורי ספרים והציורים שלו. לאחר מלחמת העולם השנייה הוא היה שייך למייסדי איגוד האמנויות היפות (Verein bildender Künstler) בדרזדן.
ביוגרפיה > ראשית החיים

קורט פידלר נולד בכפר קטן ליד דרזדן כבן לנגר. המורה שלו הבחין בכישרונו ושכנע את ההורים לאפשר לו ללמוד חינוך אמנותי לאחר סיום בית הספר היסודי.
בסביבות 1910 הוא השתתף בשיעורי הערב בדרזדן יחד עם הרמן גלוקנר (לימים צייר בעל שם) והאדריכל אדמונד שוכארד. בית הספר תמך בתלמידים שהגיעו מרקע משפחתי עני והעניק להם חינוך על פי רעיונות של אגודת "דויטשר וורקבונד". פידלר וגלוקנר התיידדו והשתתפו יחד בשיעור ציור הדמויות של קרל רייד. בין השנים 1911 ל־1915 נתמך פידלר על ידי מענק ללמוד כסטודנט לתואר שני של ריצ'רד גוהר ויוזף גולר.
ביוגרפיה > מלחמת העולם הראשונה ואחריה

במהלך מלחמת העולם הראשונה היה פידלר חייל בקו הראשון בצרפת. הוא למד צרפתית בלימוד עצמי והפך למתרגם. אחרי 1920 פידלר ומשפחתו התגוררו בבלסביץ, ליד דרזדן. כאן עמד המשורר פרדיננד אבנריוס בראש ארגון התרבות המוביל של כל המדינות דוברות הגרמנית באותה תקופה. בסביבה זו יצר קורט פידלר קשרים חיוניים. הוא תכנן את הכותרת לעיתון הסוציאל-דמוקרטי "דרזדנר פולקסצייטונג".
ביוגרפיה > תקופת הנאצים

מיד לאחר תפיסת השלטון הורו הנאצים לחפש בביתו של קורט פידלר, כי הוא נודע כסוציאל-דמוקרטי פעיל.
חלק מלקוחותיו לשעבר של פידלר נאסרו. פידלר עבד במידה מסוימת בעבודות פרסומת ללקוחות תעשייתיים. זמן קצר לפני החרמה של הבעלים היהודים של אילזה ברגבאו AG, הואשם פידלר בפרסום לרגל יובל ה-50 שנה לחברה. במהלך שנות הנאצים המוקדמות, הוא עדיין נכח בכמה תערוכות אמנות. במקום לעקוב בעיצוב אחרי הסגנון הנאצי, פידלר ביקר בתערוכה בפריז בשנת 1937.
במהלך מלחמת העולם השנייה שימש קורט פידלר כמתרגם במחנות שבויי המלחמה שהוקמו לשבויים הצרפתים בשנת 1940. הוא עזב את הצבא בשנת 1942 לאחר סכסוכים פוליטיים ובגלל בריאות לקויה והרוויח את כספו בשרטוטים טכניים באוניברסיטת דרזדן.
ביתו נהרס כליל במהלך הפצצת דרזדן במלחמת העולם השנייה ב־13 בפברואר 1945. גיסתו של פידלר פאני שוכארד, שהתגוררה בסמוך, ניצלה את ההזדמנות להסתתר. הובלתה למחנה ריכוז כבר נקבעה ל -16 בפברואר. היא הייתה בין היהודים המעטים ביותר ששרדו את השואה בדרזדן.
ביוגרפיה > שנים שלאחר המלחמה

קורט פידלר ומשפחתו חזרו לבית הוריו בכפר. הוא השתייך למנהל האיגוד לאמנויות יפות בדרזדן והיה חבר צוות אמנותי במועצה האזורית הסקסונית של מפלגת האחדות הסוציאליסטית בגרמניה.
הפעולה הראשונה, לרגל הקמתו מחדש של איגוד המעצבים הגרפיים של דרזדן באוקטובר 1945 הייתה הנצחתו של ברונו גימפל, צייר יהודי ויו"ר האגודה לעיצוב הגרפי לשעבר שנרצח על ידי הנאצים.
במפלגת האחדות הסוציאליסטית דרגתו של פידלר הייתה שווה רשמית לזו של וילהלם שוברט מהמפלגה הקומוניסטית לשעבר בגרמניה, אך כמו רוב הסוציאל-דמוקרטים במזרח גרמניה, הוא לא זכה להערכה רבה באותה תקופה, ואילו לשוברט הוענק תואר לאומי - פרס מזרח גרמניה.
פידלר נודע במיוחד בזכות איוריו לסדרת סיפורי ההרפתקאות מסעות והרפתקאות בעריכת מנהל הקרקס סרסאני. ההערכה היא כי סדרה זו, המורכבת מכמאה חוברות, הגיעה למהדורה כוללת של 10 מיליון עותקים.
יחד עם איש הסרטים הרמן האפקר, שמת מאוחר יותר במחנה הריכוז מאוטהאוזן-גוזן, יצר פידלר ספר אסטרונומיה בשנת 1926. הספר היה חלק מהשאיפה להפיץ ידע ולעורר אהבה לטבע בקרב הנוער. באותה שנה, דרזדן הייתה אחת הערים הראשונות שהקימו פלנטריום, ופידלר נבחר לפרסומו. הוא עיצב כרזות ופרסום בעיתונים, ואייר שני ספרים.
פרסום וציורים

פידלר קיבל פרס לרגל קונגרס הפרסום העולמי 1929 בברלין. לאחר מכן התפרסם בזכות כמה מציוריו, במיוחד של ילדים. ענף התיירות, העיתון הראשון של דרזדן "דרזדנר אנזייגר", הוצאות ספרים נוספות ב־1930 והתאחדות האופניים הגרמנית השתייכו ללקוחותיו החשובים ביותר.
פרסום וציורים > כרזות סוציאליסטיות

בהווה נחשב פידלר לאחד מאמני הפוסטרים המובילים של גרמניה המזרחית שלאחר המלחמה. רבות מיצירותיו ניתן למצוא במוזיאון Deutsches Historisches, האקדמיה לאמנויות, ברלין, מוסד הובר והארכיון הפדרלי הגרמני. בין היצירות הידועות ביותר שלו באותה תקופה ניתן למנות את Junkerland ב-Bauernhand, כרזת קולנוע שתוכננה עבור ה- DEFA, שהיא גם חלק מתערוכת קבע בבון.
ארכיון התמונות הלאומי הגרמני לאמנויות באוניברסיטת מרבורג מתעד 34 מכרזותיו מתקופה זו.
גלריה

פרסום לפלנטריום
חברת אוטובוסים
כרזה תעשייתית
כרזת פרסום לחברה
ילדי האומן בכרזה
לסדרת ההרפתקאות של סרסאני
לסדרת ההרפתקאות סרסאני
הערות שוליים

↑  KurtFiedler, Scribd (באנגלית)
↑  Hermann Glöckner – Ein Patriarch der Moderne. Ed. by John Erpenbeck. Der Morgen. Berlin 1983. p. 44-45.
↑  Gerhard Kratzsch, Kunstwart und Dürerbund: Ein Beitrag zur Geschichte der Gebildeten im Zeitalter des Imperialismus, Vandenhoeck & Ruprecht, 1969, ISBN 978-3-525-36125-2. (בגרמנית)
↑  Gideon Reuveni: Reading Germany: Literature and Consumer Culture in Germany before 1933. New York and Oxford: Berghahn Books, 2006.
↑  "Sonja and Frank - the two elder children of Friedrich Kurt Fiedler", www.deutschefotothek.de
↑  Hiertstein - Katzenstein Gebiet, Poster 1930, ÖNB Digital (באנגלית)
↑  Poster Riesen-Auftakt 43. Bundesfest Bund Deutscher Radfahrer
| --- | --- |
בקרת זהויות :  GND: 139556117  VIAF: 101283037   WorldCat (עם VIAF): 101283037
צב מצחין

| צב מצחין |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
משפחה:: צבים מבאישים
סוג:: צב מצחין
שם מדעי
 Sternotherus ‏גריי, 1825

צָב מַצְחִין (שם מדעי: Sternotherus; מכונה גם צב המושק) הוא סוג של צבים אמריקאים ממשפחת צבים מבאישים.
צבים אלה חיים בביצות ובריכות לאורך אמריקה הצפונית מדרום קנדה עד מקסיקו. הם בעלי שריון נמוך דמוי-קערה ואורכם מגיע עד 14 ס"מ. הם בעלי צבעים דהויים עם ראש גדול ומפוספס בעל מקור קרני קשיח.
הם קיבלו את שמם עקב צורת ההתגוננות שלהם מטורפים באמצעות פליטת ריח חזק המבריח את הטורף. עם זאת מצבים אלה אפשר להכין ריח מושק, מה שנתן להם את שמם השני.
הצבים הם טורפים הניזונים ממגוון חסרי חוליות, דגים ונבלות. חלק מהצבים יאכלו גם צמחייה.
מינים

Sternotherus carinatus
Sternotherus depressus
Sternotherus minor
צב מצחין מצוי (Sternotherus odoratus)
צב משונן-שריון

| צב משונן-שריון |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
משפחה:: צבים יבשתיים
סוג:: Psammobates
מין:: צב משונן-שריון
שם מדעי
 Psammobates oculifer ‏קאל, 1820
תחום תפוצה


צב משונן-שריון (שם מדעי: Psammobates oculifer) הוא מין של צב מדברי קטן החי בדרומה של אפריקה. הוא חי בטבע בנמיביה, בוצוואנה ודרום אפריקה ברחבי מדבר קלהארי.
אורכו הממוצע 12–15 ס"מ והוא צב קטן למדי. שריונו מקומר כלפי מעלה עם "כתרים" משולשים בקצה, המזכירים מעט שיניים ואלה נתנו לו את שמו. צבע השריון שחור ברובו עם סימני כוכב צהובים בתוך הלוחיות ועם קווים כתומים מחוצה לו. הבטן שטוחה וקרובה לאדמה והרגליים קטנות ובעלות 4 טפרים. לזכרים זנב ארוך יותר מהנקבות.
צבים אלה ניזונים בעיקר מצמחי מדבר שונים והם גדלים יפה בשבי. הם מותאמים לאזורי ערבות חמות, אך גם למדבריות עם סלעים. תפוצתם העיקרית היא במדבר קלהארי.
אין מצב שימור לצב זה, אך הוא מין מוגן במדינות מוצאו והוא נרדף על ידי הבושמנים היוצרים מגופו המת בושם וטבק.
פרק ג' – בונוסים

"פרק ג' – בונוסים" הוא המיני-אלבום הראשון של הראפר הישראלי אורטגה. את האלבום הוציאה לאור ב-7 בדצמבר 2018 חברת התקליטים קמע. הוא יצא לפלטפורמות הסטרימינג השונות בלבד, כמו ספוטיפיי ואפל מיוזיק, ולא בפורמט תקליטור כמו שאר אלבומיו. זהו אלבום המשך ל"פרק ב'" ול"החיים על פי אורטגה".
רשימת רצועות

| מס' | שם | משך |
| --- | --- | --- |
| 1. | דני דין פריסטייל (רמיקס לשיר "הסוד שלי ממך" של דנידין)   | 2:09 |
| 2. | לאן  | 3:42 |
| 3. | גוד קארמה  | 3:09 |
| 4. | אי בודד (בהשתתפות גיא מר)   | 3:45 |
| משך כולל: | משך כולל: | 12:46 |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 7 בדצמבר 2018 | הזרמת מוזיקה • הורדה דיגיטלית | קמע |  |
הערות שוליים

↑  אורטגה – פרק ג' - בונוסים, דיסקוגס
↑  פרק ג׳ - בונוסים - EP, אפל מיוזיק
| אורטגה |
| --- | --- |
אלבומי אולפן: סנדוויץ' פועלים • החיים על פי אורטגה • פרק ב' • זהב שחור • שפע מאורגן
מיקסטייפים: 04:47 • קראקספקטיבה • 04:48
מיני-אלבומים: פרק ג' – בונוסים • ג'וני בידוד
ערכים קשורים: פי.אר. טרופרז • פלד ואורטגה
פרגוניט

| --- | --- |
פרגוניט יחד עם גארנט
פרגוניט יחד עם גארנט
 תכונות המינרל
 הרכב כימי:  NaAl2(AlSi3O10)(OH)2
 מערך קריסטלוגרפי:  מונוקליני
 צורת הגביש:  הגבישים דמויי לוחיות פסאודו-משושים פריזמתיים, מקבץ קשקשי או סיבי, כמו כן כמסה חסרת צורה.
 צבע:  חסר צבע, צהוב חיוור, אפרפר, לבן אפרפר, ירקרק, ירוק-תפוח בהיר
 ברק:  פנינתי
 שקיפות:  שקוף עד שקוף למחצה
 פצילות:  מושלמת בכיוון אחד ({001}) יוצרת "פתיתים"
 שבירה:  בלתי שווה
 קשיות:  3-2.5 בסולם מוס
 משקל סגולי:  2.85
 שרטוט:  לבן
 מידע נוסף:  הלוחיות הנוצרות בפצילות גמישות ואלסטיות, קיימת תופעת גבישים תאומים (על [310])
 מינרלים נלווים:  קיאניט, אלביט, ג'יידיט, גלאוקופן, גארנט, נציצים, טורמלין ואקטינוליט
פרגוניט הוא מינרל פילוסיליקטי - (סיליקט במבנה בצורת לוחיות), אחד מסוגי הנציצים.
תכונות > הרכב וקריסטלוגרפיה

נוסחת המבנה הכימי של הפרגוניט היא NaAl2(AlSi3O10)(OH)2.
הפרגוניט מתגבש במערכת המונוקלינית, חבורת סימטריות נקודתית "מונוקלינית רגילה"  2/m\  או "מונוקלינית המיהדרלית" ( \ m), וחבורת סימטריות מרחבית C2/c. הפרמטרים של תא היחידה הם: Å‏a=5.13‏, b=8.89Å‏, c=19.32Å, וגודלה של זווית β הוא 95°.
המבנה הפנימי של הפרגוניט, כמו של המינרלים בקבוצת הנציצים, הוא של לוחיות זעירות ברוחב של מספר אנגסטרם. כל לוחיות בנויה משני סוגי שכבות:
הסוג הראשון הוא שכבה של טטרהדרונים של סיליקה (SiO4). שלושה מתוך ארבעת אטומי החמצן שבסיליקה נמצאים במישור השכבה ומתחברים לאטומי חמצן של הטטרהדרונים האחרים באותה שכבה ויוצרים בכך רשת של משושים. אטום החמצן הרביעי בסיליקה המהווה את הקודקוד הרביעי של הטטרהדרון מתקשר עם השכבה הבאה, כאשר כל אטומי החמצן "מצביעים" באותו כיוון. אלומיניום מחליף לעיתים את הצורן בטטרהדרונים. משום שהצורן הוא ארבע־ערכי בעוד שהאלומיניום הוא שלוש־ערכי נדרש פיצוי חשמלי שבא בצורת קטיון נתרן.
הסוג השני הוא שכבה הבנויה מאוקטהדרונים (גופים בעלי שמונה מישורים) שבמרכזם אלומיניום המוקפים באטומים של חמצן או בקבוצת ההידרוקסיל (OH).
בפרגוניט שכבה אחת של אוקטהדרונים מקושרת משני צדדיה לשתי שכבות של טטרהדרונים. בין הלוחיות מפרידה שכבת ביניים המכילה יונים ספוחים. גביש המינרל בנוי מלוחיות הנערמות זו על גבי זו וביניהן יש שכבות ביניים, הפצילות המושלמת של המינרל מתרחשת לאורך שכבות הביניים אלו.
קיימת במינרל תופעת גבישים תאומים על ידי סיבוב של 180° (לאורך [310]).
תכונות > תכונות פיזיקליות

הגבישים דמויי לוחיות פסאודו-משושים פריזמתיים. כמו כן מופיע המינרל כמקבץ קשקשי או סיבי, או כמסה חסרת צורה. לפרגוניט יש פצילות מושלמת בכיוון אחד ({001}) היוצרת "פתיתים". הלוחיות הנוצרות בפצילות גמישות ואלסטיות. הקשיות של המינרל נמוכה, 3-2.5 בסולם מוס, ומשקלו הסגולי הממוצע 2.85 גרם לסמ"ק.
תכונות > תכונות אופטיות

אופטית המינרל הוא דו-צירי שלילי. מקדמי השבירה של הפרגוניט הם: nα=1.564-1.58‏, nβ=1.594-1.609‏ ו-nγ=1.6-1.609. גבישי הפרגוניט שקופים עד שקופים למחצה, הם חסרי צבע או שהם מופיעים בגוונים של צהוב חיוור, אפרפר, לבן אפרפר, ירקרק וירוק-תפוח בהיר. בשקף מנוסר הפרגוניט חסר צבע אם כי ניתן לראות כתמי צבע חיוורים. הברק של הפרגוניט הוא פנינתי, והנפיצה שלו חזקה.
גילוי ומקור השם

המינרל נתגלה לראשונה ב-1843 על המדרון הדרומי של ההר פיצו פורנו (Pizzo Forno) במחוז לבנטינה (Leventina) בקנטון טיצ'ינו שבשווייץ. מקור השם מיוונית: "פרגון" הוא "מטעה" בשל דמיונו לטלק. למינרל יש שם נוסף: "נתרון-גלימר" (Natron-Glimmer). גם השם סריציט שניתן לנציץ בעל גרגירים דקים שגונו לבן, ירוק בהיר עד ירוק שמנוני מתאר לעיתים פרגוניט (לרוב מוסקוביט).
מקור ותפוצה

בתהליך ההיווצרות מתבצעת הפרדה בין מוסקוביט לבין פרגוניט, כך שיש מעט מאוד תמיסה מוצקה לאורך הווקטור +Na+K ונציצים של תערובת הביניים הם בדרך כלל צמיחה חודרנית מיקרוסקופית או אפילו תת-מיקרוסקופית של שני סוגי הנציץ, האחד עשיר באשלגן, והשני עשיר בנתרן.
הפרגוניט אינו מינרל נפוץ, אבל מצוי בכמויות גדולות בסלעים מותמרים תחת תנאים של  פאצייס צפחות כחולות יחד עם מינרלים נתרניים אחרים כדוגמת אלביט, ג'יידיט וגלאוקופן. במעבר מפאצייס צפחות כחולות לפאצייס צפחות ירוקות מותמרים הפרגוניט והגלאוקופן למינרלים בקבוצת הכלוריט ולאלביט. פרט לצפחות מצוי הפרגוניט בסלעי פיליט, בגנייסים של מוסקוביט-ביוטיט, ובעורקים של קוורץ.
מקומות בהם ניתן למצוא את המינרל כוללים את המדרון הדרומי של ההר פיצו פורנו (Pizzo Forno) במחוז לבנטינה (Leventina) בקנטון טיצ'ינו (שם נמצא המינרל לראשונה), ובעמק טש (val Täsch) ליד צרמט שבשווייץ; ליד העיירה פרגרטן (prägarten) במדינת טירול שבאוסטריה; בסמוך לאיבראה (Ivrea) בפיימונטה; ובפפיטשטל (Pfitschtal) במחוז טרנטינו - אלטו אדיג'ה שבאיטליה; ליד מיאס (Миа́сс) שבמחוז צ'ליאבינסק בדרום הרי אורל שברוסיה; בגבעת קורונדום  (Corundum Hill) במחוז צ'סטר (Chester) במדינת פנסילבניה, ובנפת לידוויל (Leadville) מחז לייק (Lake) בקולורדו שבארצות הברית; ובמרבץ הקריוליט באיוויגטוט (Ivigtut) בדרום מערב גרינלנד.
לקריאה נוספת

Deer, W.A., R.A. Howie, and J. Zussman Rock Forming Minerals 3A: Micas (Second Edition), Geological Society of London, 2006, Pages 287-308 ISBN 978-1862391420
הערות שוליים

↑  פרויקט rruff
↑  אתר Webmineral
↑  Deer, W. A., et.al., Rock-forming minerals, Volume 3A Micas, Geological Society of London, 2nd ed. 2006, p. 302 ISBN 978-1862391420
↑  לרשימה המלאה ניתן להיעזר בקישור לאתר Mindat.
צב נשכן דרום-אמריקאי

צב נשכן דרום-אמריקאי (שם מדעי: Chelydra acutirostris) הוא מין גדול של צב ממשפחת צבים נשכניים מהסוג צב נשכן.
בעבר מין זה נכלל במין צב נשכן מצוי, אך הופרד ממנו למין עצמאי, די דומה לו. הוא חי באמריקה הדרומית וגם במרכזית בביצות ונחלים טרופיים באקוודור, קולומביה, קוסטה ריקה, הונדורס, ניקרגואה ופנמה.
צב נאוטרופי

| צב נאוטרופי |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
משפחה:: צבים יבשתיים
סוג:: צב נאוטרופי
שם מדעי
 Chelonoidis ‏פיטזינגר, 1835

צב נאוטרופי (שם מדעי: Chelonoidis) הוא סוג של צבים יבשתיים החיים בטבע באמריקה הדרומית ומכאן שמם. רבים ממיני הסוג נכחדו והם כוללים מינים גדולים כמו צב גלאפגוס - מהגדולים שבזוחלים המודרניים. משקלו של צב ענק יכול להגיע ל-400 ק"ג. הוא מצוי רק באיי גלאפגוס שבאוקיינוס השקט ומצוי בסכנת הכחדה.
גם שאר המינים בסוג מגיעים לגדלים מרשימים.
מינים

צב אדום-רגליים (Chelonoidis carbonaria)
צב צ'אקו (Chelonoidis chilensis)
צב צהוב-כפות (Chelonoidis denticulata)
צב גלאפגוס (Chelonoidis nigra )
תת-מין צב פינטה ענק (Chelonoidis nigra abingdonii) - נכחד
Chelonoidis nigra becki
Chelonoidis nigra chathamensis
Chelonoidis nigra darwini
Chelonoidis nigra denticulata
Chelonoidis nigra duncanensis
Chelonoidis nigra hoodensis
Chelonoidis nigra porteri
Chelonoidis nigra vicina
פליסטר ביטולה

ערך זה עוסק במועדון כדורסל. אם התכוונתם למועדון כדורגל, ראו .
מראה חיצוני של ההיכל הביתי מלאדוסט
פליסטר ביטולה (במקדונית: КК Пелистер Битола), היא קבוצת כדורסל מקדונית מהעיר ביטולה, המתמודדת בליגת העל המקדונית.
היסטוריה

הקבוצה הוקמה בשנת 1992 תחת השם "מלאדוסט מטלאץ". בשנת 1995 הפכה הקבוצה לחלק ממועדון הספורט "פליסטר", הכולל גם את ענפי הכדורגל והכדוריד. הקבוצה משתתפת בליגה המקדונית מאז הקמתה. בסיום עונת 1996/97 ירדה הקבוצה לליגה השנייה וחזרה רק בסיום עונת 2002/03. בעונת 2008/09 הגיעה הקבוצה עד לגמר הגביע המקדוני והפסידה לקבוצת אמאק אוחריד 70-66.  בסיום עונת 2011/12 העפילה הקבוצה בחזרה לליגה הבכירה, לאחר עונה אחת בליגה השנייה.
ארגון האוהדים של המועדון הנקרא "צ'קמבארי" (Чкембари), ממלא את האולם בכל משחק ומפגין נוכחות מאסיבית במשחקי כל הענפים של המועדון.
הקבוצה מארחת בהיכל הספורט מלאדוסט, המכיל 5,000 מקומות ישיבה.
הישגים ותארים

הליגה המקדונית :
גמר: 2022, 2023, 2024
חצי גמר: 2006, 2007, 2009
הגביע המקדוני :
גמר: 2009, 2024
חצי גמר: 2008
צ'וקבאומאן

| --- | --- |
סמל צ'וקבאומאןסמל צ'וקבאומאן

 מדינה:  הונגריה הונגריה
 חבל:  צפון הונגריה
 מחוז:  בורשוד-אבאוי-זמפלן בורשוד-אבאוי-זמפלן
 נפה:  נפת אוזד
 מושל:  Zsuzsanna Tóth
 תאריך ייסוד:  1 בינואר 1943 
 שטח:  15 קמ"ר
 אוכלוסייה:  ‏
  ‑ בכפר:  687 (1 בינואר 2024)
 קואורדינטות:  48°10′00″N 20°22′39″E﻿ / ﻿48.166719444444°N 20.37745°E﻿ / 48.166719444444; 20.37745 
 אזור זמן:  UTC +1
 http://www.csokvaomany.hu
  מפת מיקום  מפה מפורטת   (למפת הונגריה מוגדלת) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.צ'וקבאומאן(למפת הונגריה רגילה) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.צ'וקבאומאן  he tabBackground:;tabBorder:#aaa;defaultTab:0;
 
צ'וקבאומאן (בהונגרית: Csokvaomány) הוא כפר בנפת אוזד שבמחוז בורשוד-אבאוי-זמפלן שבצפון הונגריה.
כמו ביישובים רבים באירופה גם אוכלוסיית צ'וקבאומאן נמצאת בירידה. כך, בשנת 1990 חיו בכפר 1,103 תושבים ובשנת 2022 רק 787 תושבים.
יהודי צ'וקבאומאן

לא ידועים הרבה פרטים על היהודים בכפר מלבד עדויות למספר היהודים שהתגוררו בה.
| שנה | כמות יהודים | כלל האוכלוסייה |
| --- | --- | --- |
| 1840 | 10 |  |
| 1880 | 26 | 863 |
| 1910 | 28 |  |
| 1920 | 19 |  |
| 1930 | 23 |  |
| 1941 | 19 | 1,468 |
| 1944 | 85 |  |

תושבים יהודיים מהכפר נרצחו בשואה ומונצחים באנדרטה באוזד.
בעיר היה בית קברות יהודי שנהרס
לקריאה נוספת

פנקס הקהילות הונגריה, עמוד 499–500
אומאן'-צ'וקוא, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 17. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)
צ'וקווביקה אדאמו

צ'וקווביקה גרידי ג'וניור אדאמו (בגרמנית: Chukwubuike Griddy Junior Adamu; נולד ב-6 ביוני 2001 בקנו שבניגריה) הוא כדורגלן אוסטרי יליד ניגריה המשחק בעמדת החלוץ בקבוצת פרייבורג ובנבחרת אוסטריה.
קריירת מועדונים

אדאמו החל את הקריירה שלו במחלקת הנוער של GSV ואקר, ובחודש ינואר 2014 הגיע למחלקת הנוער של גראצר א.ק.. בשנת 2015 הצטרף למחלקת הנוער של רד בול זלצבורג.
החל משנת 2017 החל אדאמו לשחק בליפרינג, קבוצת הבת של רד בול זלצבורג. הוא ערך 49 הופעות ליגה בקבוצה, בהן הבקיע 26 שערים.
ב-9 בספטמבר 2020 ערך את הופעת הבכורה שלו ברד בול זלצבורג, כשנכנס כמחליף בניצחון 10-0 על שוורץ-וייס ברגנץ במסגרת הסיבוב הראשון של הגביע האוסטרי לעונת 2019/2020.
ב-15 בפברואר 2021 הושאל אדאמו למשך חצי עונה לסנט גאלן מליגת העל השווייצרית. ב-27 בפברואר ערך את הופעת הבכורה שלו במועדון, בניצחון 3-1 על פ.צ. בזל במסגרת המחזור ה-22 לעונת 2020/2021. ב-7 במרץ הבקיע את שער הבכורה שלו במועדון, בהפסד 4-2 ללוצרן במסגרת המחזור ה-24. במשך תקופת ההשאלה הוא ערך 14 הופעות ליגה במועדון, בהן הבקיע שישה שערים.
בעונת 2021/2022 החל אדאמו לשחק בקבוצה הבוגרת של רד בול זלצבורג באופן קבוע. ב-23 ביולי 2021 ערך את הופעת הבכורה שלו בבונדסליגה האוסטרית, בניצחון 3-1 על שטורם גראץ במסגרת המחזור הראשון. ב-14 באוגוסט הבקיע את שער הבכורה שלו במועדון, בניצחון 1-0 על אדמירה ואקר מדלינג במסגרת המחזור הרביעי בליגה. ב-14 בספטמבר ערך את הופעת הבכורה שלו בליגת האלופות, בתיקו 1-1 נגד סביליה במסגרת שלב הבתים לעונת 2021/2022.
ב-22 ביוני 2023 חתם בפרייבורג מהבונדסליגה.
קריירה בינלאומית

ב-12 בנובמבר 2021 ערך אדאמו את הופעת הבכורה שלו בנבחרת אוסטריה, בניצחון 4-2 על נבחרת ישראל במסגרת מוקדמות מונדיאל 2022.
תארים

אליפות אוסטריה: 2021/2022
גביע אוסטרי: 2021/2022
הערות שוליים

↑  Die Espen bleiben sich auch bei ihrem letzten Neuzugang treu באתר Tagblatt, ‏ 15 בפברואר 2021 (בגרמנית)
פרקדו

צמד פרקדו על עטיפת תקליטור של יצירותיו
פרקדו (בלעז: PercaDu) הוא צמד נגני כלי הקשה ישראלי. הצמד נוסד ב-1996 על ידי תומר יריב ועדי מורג, וזכה מאז להצלחה הן בישראל והן ברחבי העולם. הצמד זכה בפרסים רבים בתחרויות מוזיקה בינלאומיות רבות, הופיע בפסטיבלים שונים בארץ ובעולם (בין השאר בפסטיבל ישראל) ואף הלחין ומבצע את המוזיקה במחזה של תיאטרון בית ליסין. הצמד מופיע בקונצרטים רבים בישראל ובעולם, הן באופן עצמאי והן בשיתוף פעולה עם תזמורות נחשבות.
היסטוריה

הנגנים תומר יריב ועדי מורג נפגשו בשנת 1996 בסדנת המוזיקה של אלון בור, נגן כלי ההקשה הראשון של התזמורת הפילהרמונית הישראלית. בהנחייתו של בור הקימו את צמד פרקדו, ששמו נגזר מהמילים "Percussion" (הקשה) ו-"Duo" (צמד).
כבר בתחילת דרכו זכה הצמד להערכה רבה בארץ ובעולם. זכייה במקום הראשון בתחרות הבינלאומית הנחשבת של Percussive Arts Society בארצות הברית הביאה לפרסום הצמד בעולם ופתחה בפניו דלתות רבות. יריב ומורג התקבלו ללימודים בכיתת הסולנים היוקרתית של האקדמיה המלכותית בקופנהגן, אותם סיימו השניים בשנת 2002. בהמשך הדרך זכה הצמד בפרסים רבים נוספים בישראל ובעולם, כגון פרס השופטים ופרס חביבי הקהל בתחרות הבינ"ל לכלי הקשה בלוקסמבורג, פרס תחרות המוזיקה הקאמרית של האקדמיה למוזיקה של תל אביב ופרס הצטיינות של שר החינוך והתרבות.
בשנת 2001 הצמד אומץ על ידי המרכז למוזיקה ירושלים והופק לראשונה תקליטור של יצירותיו.
הצמד מופיע ברחבי הארץ והעולם, הן בקונצרטים עצמאיים והן באירועים שונים. הצמד השתתף מספר פעמים בפסטיבל ישראל.
בנוסף להופעותיו הרגילות, הצמד מופיע יחד עם תזמורות שונות ברחבי העולם. בשנת 2006 הצמד הוזמן על ידי המנצח זובין מהטה להופיע כסולנים בקונצרט של התזמורת הפילהרמונית הישראלית ביצירה שהוזמנה במיוחד עבורם אצל המלחין אבנר דורמן. בעקבות שיתוף פעולה זה הוזמן הצמד להופיע בשנת 2007 בקונצרט דומה יחד עם תזמורת פסטיבל וורביה ובמרץ 2009 יחד עם התזמורת הפילהרמונית של ניו יורק בקונצרט דומה בניצוחו של זובין מהטה בקרנגי הול.
הצמד הלחין את המוזיקה למחזה "אקווה" של תיאטרון בית ליסין, ומבצע אותה במהלך ההצגה על הבמה. שיתוף פעול זה הקנה לצמד את המועמדות לפרס התיאטרון הישראלי לשנת 2008 בקטגוריית מלחין השנה.
הצמד מעביר כיתת אמן למוזיקה בבית הספר ג'וליארד בניו יורק.
מוזיקה

צמד פרקדו מנגן על למעלה מ-50 כלי הקשה שונים, ובפרט במרימבות שנבנו במיוחד בשבילם, מערכות תופים, דרבוקות וכלי הקשה מסורתיים מתרבויות שונות ברחבי העולם. במהלך ההופעות עובר הצמד בין הכלים השונים, לעיתים אף במהלך הנגינה של אותה היצירה.
הרפרטואר של הצמד כולל יצירות קלאסיות שעובדו למרימבה ולכלי הקשה, וכן יצירות עכשוויות שנכתבו במיוחד לכלים אלו. חלק מהיצירות שמבצע הצמד נכתבו במיוחד בשבילו ובשיתוף עמו. יריב ומורג אף כתבו מספר יצירות בעצמם ועיבדו יצירות קלאסיות לנגינה בכלי הקשה.
הערות שוליים

↑  פרקדו, אתר התזמורת הפילהרמונית של ניו יורק
↑  מרב יודילוביץ', מחווה ממאסטרו מהטה, באתר ynet, 11 במרץ 2009
↑  מועמדים לפרס התיאטרון הישראלי לשנת 2008, אתר פרס התיאטרון הישראלי
צב נשכן (סוג)

| צב נשכן |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
משפחה:: צבים נשכניים
סוג:: צב נשכן
שם מדעי
 Chelydra ‏שווייגר, 1812

צב נשכן או צב נשכני (שם מדעי: Chelydra) הוא סוג של צבים ממשפחת צבים נשכניים, בעל 3 מינים החיים בביצות ואגמים ברחבי יבשת אמריקה.
צבים אלה הם גדולים ביותר ובעלי לסתות חזקות ומעוקלות היכולות להיפער לרווחה. השריון עבה וגרמי והם גם בעלי זנב מוארך. בתחילה המין הנפוץ בסוג צב נשכן מצוי (Chelydra serpentina), סווג כיחידי בסוגו ואז התגלו עוד 2 מינים: צב נשכן מרכז אמריקאי וצב נשכן דרום אמריקאי, השונים מהמין הראשון.
מינים

צב נשכן מצוי (Chelydra serpentina)
צב נשכן מרכז אמריקאי (Chelydra rossignonii)
צב נשכן דרום אמריקאי (Chelydra acutirostris)
צ'וקו (מחוז)

צ'וקו (בספרדית: Chocó) הוא אחד מ-32 המחוזות של קולומביה. המחוז נמצא בצפון-מערב קולומביה והוא גובל בפנמה ובים הקריבי בצפון, במחוזות אנטיוקיה וריסרלדה במזרח, ואיה דל קאוקה בדרום ובאוקיינוס השקט במערב.
המחוז משתרע על שטח של 46,530 קמ"ר. במחוז מתגוררים כ-510 אלף תושבים (הערכה ל-2017). בירת המחוז היא קיבדו.
היסטוריה

בתקופה הפרה-קולומביאנית האזור היה מיושב על ידי שבטי הקונה (אנ'), האמברה (אנ') והוונאן (ספ'). האירופאי הראשון שהגיע לאזור היה הקוניקסטדור ומגלה הארצות הספרדי רודריגו דה בסטידס ב-1501, אך עברו לא מעט שנים עד שהספרדים השלימו את כיבוש האזור.
גם לאחר הקמתה של קולומביה האזור עדיין היה שייך למחוזות אחרים ובסופו של דבר למחוז קאוקה. ב-1906 נוצרה האינטנדנסיה (יחידה דומה למחוז אך במעמד פחות יותר ותחת שליטה הדוקה יותר של השלטון המרכזי) של צ'וקו בשטחי המחוז העתידי. כעבור שנים ספורות נוצר מחוז קיבדו בשטחי האינטנדנסיה, אבל השדרוג בוטל כעבור שנה והאינטנדנסיה הוקמה מחדש. השדרוג הסופי למעמד של מחוז התרחש ב-1947.
כלכלה

הכלכלה המקומית מסתמכת על כרייה, בעיקר של פלטינה, זהב, כסף, אבן גיר, מוליבדן ונחושת, גידול מקנה וחקלאות, הכוללת בין היתר גידול בננה, תירס, אורז, קקאו וקוקוס.
חלוקה מנהלית

בדומה לחלק גדול ממחוזות קולומביה, יש למחוז חלוקה מנהלית נוספת מלבד החלוקה לרשויות מקומיות והוא מחולק לחמישה אזורי משנה (Subregiones) כדלהלן:
| שם | שם בספרדית | מספר רשויות מקומיות |
| --- | --- | --- |
| אטרטו | Atrato | ‏8 |
| דריין | Darién | ‏4 |
| פסיפיקו נורטה | Pacífico Norte | ‏3 |
| פסיפיקו סור | Pacífico Sur | ‏4 |
| סן חואן | San Juan | ‏11 |
הערות שוליים

↑  צ'וקו באתר האגודה הגאוגרפית של קולומביה (בספרדית).
| מחוזות קולומביה |
| --- | --- | --- |
| מחוז הבירה | בוגוטה |  |
| מחוזות | אטלאנטיקו • אמסונאס • אנטיוקיה • אראוקה • בויאקה • בוליבר • גואאיניה • גואביארה • ואופס • ואיה דל קאוקה • וילה • ויצ'דה • טולימה • לה גואחירה • מגדלנה • מטה • נורטה דה סנטנדר • נריניו • סוקרה • סן אנדרס ופרובידנסיה • סנטנדר • ססאר • פוטומאיו • צ'וקו • קאוקה • קונדינמרקה • קורדובה • קינדיו • קלדס • קסנרה • קקטה • ריסרלדה |  |
| --- | --- |
בקרת זהויות :  MusicBrainz: fa659f3f-ee18-40d3-b4b9-e93469d78183 
חלוקת המחוז לאזורי משנה.